徐孺子亭
作者：王十朋
朝代：宋

paragraphs: 一室不暇掃，心期掃天下。
一榻不妄設，所待必賢者。
南州傑出士，林泉事瀟洒。
閉門謝弓招，道合不吾舍。
誰云性少通，得一不爲寡。
豫章豈私交，端欲重宗社。
漢廷無此賢，忍使遺在野。
交章薦天闕，聘禮備車馬。
高人竟不屈，清風凜華夏。
寄聲郭有道，一木難支厦。
肯同樊處士，聲名祇虛假。
鷄酒弔知音，韜光老松檟。
倘令居孔門，行藏似回也。
江西今仲舉，吏事飾儒雅。
神交千載友，丹青妙摹寫。
作亭古東湖，鱗鱗萬椽瓦。
序嗤滕閣王，詞偪長沙賈。
佳客從公游，湖光瑩尊斚。
孺子真可師，世途何土苴。
行矣浙東西，鉏犂各歸把。